รัฐบาลไทย-ข่าวทำเนียบรัฐบาล-ชุดปฏิบัติการพิเศษกรมการปกครองนำหมายศาลบุกค้นโกดัง และร้านขายบุหรี่เถื่อน เหล้าเถื่อน กลางเมืองหาดใหญ่ พบมีรายได้ต่อเดือนเกือบ 10 ล้านบาท และบัญชีส่วยเจ้าหน้าที่รัฐหลายหน่วยงาน
วันพฤหัสบดีที่ 17 สิงหาคม 2566
17/08/2566
ชุดปฏิบัติการพิเศษกรมการปกครองนําหมายศาลบุกค้นโกดัง และร้านขายบุหรี่เถื่อน เหล้าเถื่อน กลางเมืองหาดใหญ่ พบมีรายได้ต่อเดือนเกือบ 10 ล้านบาท และบัญชีส่วยเจ้าหน้าที่รัฐหลายหน่วยงาน
ชุดปฏิบัติการพิเศษกรมการปกครองนําหมายศาลบุกค้นโกดัง และร้านขายบุหรี่เถื่อน เหล้าเถื่อน กลางเมืองหาดใหญ่ พบมีรายได้ต่อเดือนเกือบ 10 ล้านบาท และบัญชีส่วยเจ้าหน้าที่รัฐหลายหน่วยงาน ดําเนินคดีเด็ดขาดทุกฐานความผิด
อธิบดีกรมการปกครองสั่งการชุดปฏิบัติการพิเศษกรมการปกครองสนธิกําลังฝ่ายปกครองอําเภอหาดใหญ่ ขออนุมัติหมายศาลบุกค้นโกดัง และร้านขายบุหรี่เถื่อน เหล้าเถื่อน กลางเมืองหาดใหญ่ พบเคยถูกจับไปแล้ว ไม่เกรงกลัวกฎหมายแล้วกลับมาเปิดใหม่ ตรวจสอบการเงินยังพบมีรายได้ต่อเดือนเกือบ 10 ล้านบาท และบัญชีส่วยเจ้าหน้าที่รัฐหลายหน่วยงาน เตรียมประสาน ปปง. ตรวจสอบเส้นทางการเงิน หากพบการกระทําผิดกฎหมายที่เกี่ยวข้อง ดําเนินคดีเด็ดขาดทุกฐานความผิด
วันนี้ (17 ส.ค. 66) นายแมนรัตน์ รัตนสุคนธ์ อธิบดีกรมการปกครอง เปิดเผยว่า กรมการปกครองสั่งการให้นายรณรงค์ ทิพย์ศิริ ผู้ตรวจราชการกรมการปกครอง ปฏิบัติหน้าที่ผู้อํานวยการศูนย์ปฏิบัติการบังคับใช้กฎหมายพนักงานฝ่ายปกครอง (ศกปค.) พร้อมด้วยกําลังชุดปฏิบัติการพิเศษกรมการปกครอง และฝ่ายปกครองอําเภอหาดใหญ่ นําหมายค้นของศาลจังหวัดสงขลาเข้าตรวจค้นโกดังและร้านค้าขายบุหรี่ สุราผิดกฎหมายในท้องที่อําเภอหาดใหญ่ จังหวัดสงขลา จํานวน 3 แห่ง
“ที่มาของปฏิบัติการนํากําลังเข้าตรวจค้นในครั้งนี้ สืบเนื่องมาจากกรมการปกครองได้รับการร้องเรียนจากผู้ประกอบการในพื้นที่อําเภอหาดใหญ่ว่าร้านบุหรี่ สุราผิดกฎหมาย ที่ชุดปฏิบัติการพิเศษกรมการปกครองเคยนํากําลังเข้าจับ เมื่อวันที่ 8 มีนาคม 2566 และได้ของกลางเป็นจํานวนมาก กลับมาเปิดขายใหม่โดยย้ายร้านไปห่างจากที่เดิมไม่ถึง 100 เมตร ไม่เกรงกลัวกฎหมาย ศูนย์ปฏิบัติการบังคับใช้กฎหมายพนักงานฝ่ายปกครอง (ศกปค.) สํานักการสอบสวนและนิติการ จึงได้ดําเนินการสืบสวน และรายงานผู้บังคับบัญชา พร้อมทั้งขออนุมัติหมายค้นจากศาลจังหวัดสงขลาเข้าตรวจสอบการกระทําความผิด จํานวน 3 แห่ง ได้แก่ 1) โกดังสินค้าผิดกฎหมาย ตั้งอยู่ เลขที่ 72/15 ถ. นิพัทธ์สงเคราะห์ 3 ซอย 5 (นําโชค) ตําบลหาดใหญ่ พบบุหรี่หนีภาษี บุหรี่ปลอมอากรแสตมป์ บุหรี่ไฟฟ้า ยสุราหนีภาษี ยาแก้ไอซึ่งเป็นยาอันตรายที่นําไปเป็นส่วนผสมของยาเสพติด และไพ่หนีภาษีสรรพสามิต จํานวนมาก 2) ร้าน ฟาสต์ สโตร์ (ใหม่) ตั้งอยู่บนถนนนิพัทธ์สงเคราะห์ 1 ตําบลหาดใหญ่ พบของกลาง บุหรี่หนีภาษี บุหรี่ปลอมอากรแสตมป์ บุหรี่ไฟฟ้า สุราหนีภาษี ยาแก้ไออันตรายจํานวนมาก และ 3) ร้านไม่มีชื่อ ตั้งอยู่ที่ 121/72 ถนนนวลแก้วอุทิศ ตําบลคอหงส์ พบของกลางเป็นบุหรี่หนีภาษี บุหรี่ปลอมอากรแสตมป์ สุราหนีภาษี และยาแก้ไออันตราย จํานวนมาก ซึ่งในขณะนี้เจ้าหน้าที่อยู่ระหว่างการตรวจนับ” นายแมนรัตน์ฯ กล่าว
นายรณรงค์ ทิพย์ศิริ ผู้ตรวจราชการกรมการปกครองปฏิบัติหน้าที่ผู้อํานวยการศูนย์ปฏิบัติการบังคับใช้กฎหมายพนักงานฝ่ายปกครอง สํานักการสอบสวนและนิติการ กรมการปกครอง กล่าวว่า ประเทศไทยได้รับความเสียหายอย่างมากจากปัญหาการลักลอบนําสินค้าหนีภาษีเข้ามาขายในประเทศปีละไม่ต่ํากว่า 7,000 ล้านบาท ทั้งนี้ พบบัญชีรายรับของทางร้าน มีรายได้เดือนละเกือบ 10 ล้านบาท และยังพบบัญชีส่วยเจ้าหน้าที่รัฐหลายหน่วยงาน ซึ่งพนักงานฝ่ายปกครองชุดจับกุมจะได้ประสานสํานักงานคณะกรรมการป้องกันและปราบปรามการฟอกเงิน (ปปง.) ตรวจสอบเส้นทางการเงินร้านที่ถูกจับกุมไปแล้ว และร้านที่ถูกจับในครั้งนี้ และหากว่าเจ้าหน้าที่ยังพบว่ามีการกระทําผิดซ้ําอีก จะได้ร่วมกับทางจังหวัดสงขลากวาดล้างจับกุมดําเนินคดีให้ถึงที่สุด และหากพบเจ้าหน้าที่ของรัฐเกี่ยวข้องกับการกระทําความผิด จะได้แจ้งหน่วยงานดําเนินการสอบสวนทางวินัยต่อไป
“หากพี่น้องประชาชนพบเห็นการกระทําความผิด หรือมีเบาะแสการกระทําความผิด สามารถแจ้งเบาะแสได้ที่ศูนย์ดํารงธรรม กระทรวงมหาดไทย หมายเลขโทรศัพท์ 1567 หรือแจ้งผ่านระบบรับเรื่องร้องเรียนร้องทุกข์ของศูนย์ดํารงธรรมอําเภอ damrongdhama.dopa.go.th หรือแอปพลิเคชั่น "Dopa Help" เพื่อเจ้าหน้าที่เข้าดําเนินการตรวจสอบและให้การช่วยเหลือต่อไป” นายรณรงค์ฯ กล่าวเพิ่มเติม